E truurigs Kapitel vo dr Rhyfälder Gschicht sin d viile Zwangsarbeiter wo im Chrieg z Rhyfälde un dr Umgebig in dr Induschtri un dr Landwirtschaft ygsetzt worre sin. Es sin vorallem Zwangsrekrutierti, aber zum Deil au Chriegsgfangeni un Freiwilligi gsi. Insgsamt sin warschynts über 4.000 Persone als Fremdarbeiter z  Rhyfälde gsi, zirka 25% vo dr Bevölcherig. Dr gröschti Aateil devo, über 70%, het müesse bi de Alu-Werche schaffe. Dr gröschti Aateil sin Russe gsi (1.107), denoo Franzose (999), Belgier (596), Holländer (392), Italiener (378), Kroate (246), Ukrainer (112), Pole (108), Bulgare (70), Slowene (31), Grieche (11) un sunschtigi (näbe 2 Elsässer au e Armenier). E Deil isch privat unterbrocht gsi, dr gröschti Deil allerdings oft i Baracke un Lager vo dr Induschtri. Ob d Mänsche güet bhandlet worre sin isch je nooch däm unterschidlich gsi, i viilene Fäll sin d Fremdarbeiter wie Familiemitgliider bhandlet worre (was streng verbote gsi isch), oft aber au schlächt. [6].